Poësie vir almal van 10 tot in die 80 | Netwerk24
Deur Cornelia de Kock 26 Maart 2018 00:01
Philip de Vos, digter, limeriekskrywer, rymvertaler en oud-operasanger, is bekend vir letterkundige werke wat ontstaan het vanweë sy liefde vir klassieke musiek.
In sy boeke word van die bekendste komponiste vir kinders en jong volwassenes toeganklik gemaak. In Trazom is Mozart bekendgestel, in Karnaval van die diere, Saint-Saëns en in Prente by 'n uitstalling, Moessorgski.
In sy nuutste bundel, Vandag is ek 'n windlawaai, maak die leser kennis met Robert Schumann se klavierwerk "Kinderszenen" (Kindertonele).
Schumann en sy vrou, Clara, die beroemdste pianis van haar tyd, het agt kinders gehad. Sy was glo moedeloos oor die soveelste swangerskap, waarop Robert opgemerk het: "Kinders is 'n seën waarvan 'n mens nooit genoeg kan kry nie." Schumann, die romantikus, het met nostalgie gehunker na sy eie kinderdae – die paradys wat hy verloor het; waarskynlik as gevolg van bipolariteit.
In dié klaviersiklus het Schumann 13 momente in kindwees weergegee. Aan die hand van Piet Grobler se illustrasies beskryf De Vos hierdie 13 kinder­tonele in versvorm. Die Duitse titels is meestal direk in Afrikaans vertaal.
Die verse is speels en musikaal. Die openingsvers, "Van vreemde lande en mense", herinner aan die raaisel, Ek kap 'n blok in hierdie land, sy spaanders spat in ander land.
De Vos is in dié bundel op sy beste. Dis poësie vir kinders (van 10 tot 12 jaar), maar ook vir diegene diep in die 80.
Grobler se illustrasies is vars en nuut; meer realisties vir die kinderoog, maar waarskynlik steeds sag op die oog van die kunskritikus.
In die slotvers, "Die digter praat", tree De Vos subtiel in gesprek met Schumann, die depressiewe, maar ewige kind wat sy laaste jare in 'n inrigting vir geestelik versteurdes moes deurbring.